VENDIM
Nr. 431, datë 15.7.2021

PËR PËRBËRJEN DHE DETYRAT E NJËSIVE ORGANIZATIVE QË KANË NË KOMPETENCË TË TYRE ÇËSHTJET E MBROJTJES CIVILE NË MINISTRITË E LINJËS

Në mbështetje të nenit 100 të Kushtetutës dhe të pikës 4, të nenit 22, të ligjit nr. 45/2019, “Për mbrojtjen civile”, me propozimin e ministrit të Mbrojtjes, Këshilli i Ministrave

VENDOSI:

1. Në ministritë e linjës krijohen pozicione pune apo sektorë për zvogëlimin e riskut nga fatkeqësitë dhe mbrojtjen civile, bazuar në specifikat, fushën e përgjegjësisë shtetërore dhe kompetencat e secilës ministri.
2. Përbërja e njësive organizative, që kanë në kompetencë të tyre çështjet e mbrojtjes civile, është si më poshtë vijon:
a) në ministritë përgjegjëse për mbrojtjen civile, mbrojtjen, punët e brendshme, transportin, infrastrukturën, bujqësinë, shëndetësinë, energjetikën, arsimin, mjedisin dhe kulturën, për arsye të përgjegjësive të shtuara në lidhje me mbrojtjen civile, në nivel sektori;
b)	në ministritë e tjera të jetë 1 apo 2 pozicione në përbërje të njësive të tjera organizative, pjesë të strukturave përgjegjëse për shërbimet e brendshme mbështetëse.
3. Njësitë organizative, që kanë në kompetencë të tyre çështjet e mbrojtjes civile, kanë këto detyra kryesore:
a) hartimin dhe përditësimin e planit për emergjencat civile, sipas fushës së përgjegjësisë shtetërore të ministrisë së linjës;
b) në bashkëpunim me strukturat përgjegjëse për hartimin e projektbuxhetit vjetor dhe atij afatmesëm, përgatitjen e projektbuxhetit për zvogëlimin e riskut nga fatkeqësitë dhe mbrojtjen civile, si zë më vete në buxhetin e ministrisë;
c) organizimin dhe bashkërendimin e punës për mirëmbajtjen e sistemit të monitorimit, të paralajmërimit të hershëm, të njoftimit dhe të alarmit në fushën e veprimtarisë së ministrisë;
[bookmark: _GoBack]ç) krijimin e llogarisë së tyre në bazën e të dhënave për dëmet dhe humbjet nga fatkeqësitë në fushën e përgjegjësisë së ministrisë, të cilën e mirëmbajnë dhe e përditësojnë periodikisht, sipas fushës së përgjegjësisë së secilës ministri;
d) përditësimin e bazës së të dhënave, duke pasqyruar gjendjen ekzistuese të kapaciteteve administrative, teknike dhe financiare që disponon ministria, në funksion të zvogëlimit të riskut nga fatkeqësitë dhe mbrojtjen civile; 
dh) bashkëpunimin me strukturat e tjera përgjegjëse të ministrisë për vlerësimin e dëmeve dhe humbjeve nga fatkeqësitë, sipas fushës së përgjegjësisë;
e) koordinimin dhe bashkërendimin e veprimtarisë mes institucioneve të varësisë dhe degëve territoriale të ministrisë, si dhe angazhimin e të gjitha kapaciteteve që ka alokuar ministria për përballimin e fatkeqësive;
ë) koordinimin dhe bashkërendimin e veprimtarisë me strukturat e tjera përgjegjëse të ministrisë për zvogëlimin e risqeve nga fatkeqësitë dhe kufizimin e atyre që mund të krijohen si pasojë e veprimtarisë së institucionit;
f) ndjekjen dhe kontrollin e realizimit të detyrave në lidhje me masat parandaluese, mbrojtëse, reaguese dhe rehabilituese, sipas fushës së përgjegjësisë së ministrisë;
g) përgatitjen e planeve dhe skenarëve të situatave emergjente për trajnimin e personelit të ministrisë dhe strukturave të varësisë, në funksion të zvogëlimit të riskut nga fatkeqësitë dhe mbrojtjen civile;
gj) përcaktimin e rregullave të përdorimit të burimeve materiale e financiare në rastet e fatkeqësive natyrore apo fatkeqësive të tjera;
h) hartimin e udhëzimeve që trajtojnë procedura të lidhura me mbrojtjen civile për institucionet, entet, drejtoritë rajonale, ndërmarrjet në të cilat ministria zotëron të gjithë kapitalin ose pjesë të tij;
i) përgatitjen për dërgim pranë Agjencisë Kombëtare të Mbrojtjes Civile të:
i. planeve për emergjencat civile të ministrisë së linjës, për qëllime analize dhe planifikimi;
ii. informacionit për të dhënat nga dëmet dhe humbjet e shkaktuara nga fatkeqësitë;
iii. informacionit për kapacitet administrative, operacionale, teknike dhe financiare që ka ministria, në funksion të zvogëlimit të riskut dhe mbrojtjen civile;
iv. informacionit për aktivitetet e ministrisë në fushën e zvogëlimit të riskut nga fatkeqësitë dhe mbrojtjen civile;
v. informacionit për risqet nga fatkeqësitë në fushën e veprimtarisë së ministrisë dhe masat e marra për mbrojtjen dhe zvogëlimin e tyre.
4. Deri në krijimin e njësive organizative, ministrat përkatës ngarkojnë me detyrat e përcaktuara në pikën 3, të këtij vendimi, nëpunësit aktualë të ministrisë së linjës.
5. Vendimi nr. 655, datë 18.12.2002, i Këshillit të Ministrave, “Për ngritjen dhe funksionimin e strukturës së Sistemit Kombëtar të Planifikimit dhe të Përballimit të Emergjencave Civile”, shfuqizohet.
6. Ngarkohen të gjitha ministritë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

